钦定古今图书集成/明伦汇编/官常典/第779卷 > 张熠
## 钦定古今图书集成/明伦汇编/官常典/第779卷 > 张熠

按《魏书》本传，“熠字景世，自云南阳西鄂人，汉侍中衡
是其十世祖。熠自奉朝请为扬州车骑府录事参军，
入除步兵校尉。永宁中，寺塔大兴，经营务广。灵太后
曾幸作所，凡有顾问，熠敷陈指画，无所遗阙。太后善
之。久之，除冠军将军、中散大夫。后为别将，随长孙稚
西征，转平西将军、太中大夫，为关西都督。以功封长
平县开国男，食邑二百户。”永安初，除平西将军、岐州
刺史，假安西将军，寻加抚军将军。矜恤贫弱，为民所
爱。代还，值元颢入洛，仍令复州，熠遂私还。庄帝还宫，
出除镇南将军、东荆州刺史，寻加散骑常侍、征蛮大
都督，转荆州刺史。值尔朱兆入洛，不行。普泰中，卫将
军、金紫光禄大夫。天平初，迁邺草创，右仆射高隆之、
吏部尚书元世儁奏曰：“南京宫殿，毁撤送都，连筏竟
河，首尾大至，自非贤明一人，专委受纳，则恐材木耗
损，有阙经构。熠清贞素著，有称一时，臣等辄举为大
将。”诏从之。熠勤于其事，寻转营构左都将。兴和初，卫
大将军。宫殿成，以本将军除东徐州刺史。三年，卒于
州，时年六十。赠骠骑大将军、司空公、兖州刺史，谥曰
懿。子孝直。